Az Európai Parlament és a Tanács 2001/41/EK irányelve
(2001. június 19.)
az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló 76/769/EGK tanácsi irányelv huszonegyedik alkalommal a karcinogénnek, mutagénnek vagy a reprodukciót károsító hatásúnak minősített anyagok tekintetében történő módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 95. cikkére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 251. cikkében megállapított eljárásnak megfelelően [3],
mivel:
(1) A Szerződés 14. cikke előírja egy olyan, belső határok nélküli térség létrehozását, amelyben biztosított az áruk, a személyek, a szolgáltatások és a tőke szabad mozgása.
(2) 1996. március 29-én az Európai Parlament és a Tanács elfogadta a rák elleni küzdelemre irányuló cselekvési tervnek a közegészségügyi fellépés (1996-2000) keretében történő elfogadásáról szóló 646/96/EK határozatot [4].
(3) Az egészségvédelem és a fogyasztók biztonságának javítása érdekében a lakosság számára nem hozhatók forgalomba karcinogénnek, mutagénnek és a reprodukciót károsító hatásúnak minősített anyagokat, és az ilyen anyagokat tartalmazó készítményeket.
(4) A 76/769/EGK irányelv tizennegyedik módosításáról szóló, 1994. december 20-i 94/60/EK európai parlamenti és tanácsi irányelv [5] a 76/769/EGK irányelv [6] I. mellékletének 29., 30. és 31. pontjához függelék formájában megállapít egy jegyzéket, amely tartalmazza a karcinogénnek, mutagénnek és a reprodukciót károsító hatásúnak minősített, 1. és 2. kategóriájú anyagokat. Ezek az anyagok és készítmények a lakosság számára nem hozhatók forgalomba.
(5) A 94/60/EK irányelv előírja, hogy a Bizottság nyújtson be javaslatot az Európai Parlament és a Tanács részére a jegyzék bővítésére vonatkozólag, legkésőbb hat hónappal a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi rendeletnek [7] a karcinogénnek, mutagénnek és a reprodukciót károsító hatásúnak minősített, 1. és 2. kategóriájú anyagokat tartalmazó I. mellékletének a műszaki fejlődéshez történő hozzáigazításai kihirdetését követően.
(6) A 67/548/EGK irányelvet és különösen annak I. mellékletét a műszaki fejlődéshez huszonharmadik alkalommal hozzáigazító, 1997. december 5-i 97/69/EK bizottsági irányelv [8] tartalmaz egy újonnan a karcinogén 2. kategóriába sorolt anyagot, a 67/548/EGK irányelvet és különösen annak I. mellékletét a műszaki fejlődéshez huszonnegyedik alkalommal hozzáigazító, 1998. szeptember 18-i 98/73/EK bizottsági irányelv [9] pedig tartalmaz egy újonnan a karcinogén 2. kategóriába sorolt anyagot és egy újonnan a reprodukciót károsító 2. kategóriába sorolt anyagot. Ezekkel az anyagokkal ki kell egészíteni a 76/769/EGK irányelv I. mellékletének 29. és 31. pontjára vonatkozó függeléket.
(7) A 97/69/EK és a 98/73/EK irányelvben újonnan karcinogénként a 2. kategóriába vagy újonnan a reprodukciót károsítóként a 2. kategóriába sorolt anyagok kockázatait és előnyeit figyelembe vették.
(8) Ezt az irányelvet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelvben [10] és az ennek alapján elfogadott egyedi irányelvekben, különösen a munkájuk során rákkeltő anyagokkal kapcsolatos kockázatoknak kitett munkavállalók védelméről (hatodik egyedi irányelv a 89/391/EGK irányelv 16. cikkének (1) bekezdése értelmében) szóló, 1990. június 28-i 90/394/EGK tanácsi irányelvben [11] foglalt, a munkavállalók védelmére vonatkozó minimumkövetelményeket meghatározó közösségi jogszabályok sérelme nélkül kell alkalmazni,
ELFOGADTA EZT AZ IRÁNYELVET:
1. cikk
A 76/769/EGK irányelv I. mellékletének függeléke a következőképpen módosul:
1. A bevezető a következő R megjegyzéssel egészül ki:
"R. megjegyzés:
A karcinogénként történő minősítést nem kell alkalmazni az olyan rostokra, amelyek két standard hiba levonása utáni hossz-súlyozott mértani átlag szerinti átmérője 6 μm-nél nagyobb."
2. A 29. és 31. pontra vonatkozó, a függelékben felsorolt anyagok kiegészülnek az ezen irányelv mellékletében felsorolt anyagokkal.
2. cikk
(1) A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2002. július 18. előtt megfeleljenek. Erről haladéktalanul tájékoztatják a Bizottságot.
Ezeket a rendelkezéseket 2003. január 18-tól alkalmazzák.
(2) Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
4. cikk
Ennek az irányelvnek a tagállamok a címzettjei.
Kelt Luxembourgban, 2001. június 19-én.